Soldater og mobile valgurner skal sørge for Putin-seier i Øst-Ukraina
– Når soldater kommer til hjemmene deres og spør om de vil stemme på Putin, så vil alle svare: OK, ja, sier guvernøren i et av Ukrainas østlige fylker. Helgens valg blir en viktig milepæl. Det er det første siden president Vladimir Putin for halvannet år siden sa at han nå hadde gjort deler av Ukraina til en del av Russland. Den såkalte annekteringen dreier seg om fire fylker helt øst i Ukraina. Donetsk, Luhansk, Zaporizjzja og Kherson. De er helt eller delvis okkupert av Russland. I tillegg kommer Krymhalvøya, som har vært under russisk kontroll siden 2014. Nå skal Putin vise hvor populær han er i de krigsherjede områdene. Holder oversikt over hvem som stemmer Offisielt gjennomføres valget fra fredag til søndag. Men denne uken har det vært gjennomført en stor operasjon for å få innbyggerne i de okkuperte områdene av Øst-Ukraina til å forhåndsstemme. Angivelig skal dette være av hensyn til deres egen sikkerhet. – Forhåndsstemming gjennomføres i områder med større fare for artilleriangrep og sikrer at det ikke samler seg mange mennesker på valgkontorene, skriver sjefen for valgkommisjonen i Luhansk, Elena Kravtsjenko på Telegram. I nabofylket hadde flere enn én av tre innbyggere innen onsdag allerede stemt, kunne sjefen for valgkommisjonen der, Vladimir Vysotskij, fortelle på Telegram. Begge Telegram-kontoene er fulle av bilder og videoer av smilende valgmedarbeidere, unge og gamle, kvinner og menn, som trasker rundt i de okkuperte områdene med valgurner. De fører også lister over hvem som har stemt. De ser stort sett ut som helt normale folk. Men det er ikke bare tilsynelatende vanlige mennesker som er mobilisert for å sanke inn stemmer i presidentvalget. Dødningskalle og maskingevær Også væpnede styrker er med i arbeidet. En video på Telegram-kanalen til valgkommisjonen i Donetsk gir et hint. Der står en væpnet soldat og klemmer folk som forhåndsstemmer. Flere sier imidlertid at tvang er en stor del av operasjonen. Folk trues og presses til å stemme på Putin, mener Ivan Fedorov, den ukrainske guvernøren i fylket Zaporizjzja, som bare er under delvis russisk kontroll. – De går til alle leiligheter og alle hus og spør: Har du lyst til å stemme, sier Fedorov, ifølge BBC. – Innbyggerne er veldig redde. Selvfølgelig, når russere med soldater kommer til hjemmene deres og spør om de vil stemme på Putin, så vil alle svare: Ok, ja. Fordi alle vil redde livet sitt. Men det betyr ikke at alle støtter Putin, understreker Fedorov. Og enkelte bilder står i skarp kontrast til de smilende menneskene som man ser i myndighetenes egne kanalene. I dette bildet åpner en eldre kvinne døren til en soldat med maskingevær og tildekket ansikt. På brystet har han et russisk flagg og bokstaven «Z», som symboliserer støtte til krigen. På hjelmen har soldaten et flagg med svart, gul og hvit stripe – og en dødningskalle. Flagget ble brukt av det russiske keiserdømmet på andre halvdel av 1800-tallet. I nyere tid knyttes det til høyreekstreme og radikale nasjonalister. Ikke nok å bare vinne Noe motstand er likevel å spore. Det er blitt gjennomført flere sabotasjeaksjoner mot blant annet valglokaler i Øst-Ukraina. En kvinne som hjalp til med valget, ble drept av en bilbombe 6. mars i Zaporizjzja. Russlands president Vladimir Putin er likevel ventet å vinne presidentvalget glatt. Det finnes ingen andre reelle motkandidater. Opposisjonen er knust. Mange av Putins motstandere er enten i eksil, i fengsel eller, som Aleksej Navalnyj, døde. Men valget er viktig for Putin. Og det holder ikke bare å vinne. En høy oppslutning i valget kan brukes for å vise at russere flest og folk i Øst-Ukraina støtter presidenten, krigen og okkupasjonen. Det er også en måte for Putin å få lokale politikere og «eliter» til å vise at de klarer oppgavene de blir gitt. – Hvis alt går som planlagt, slik det har gjort ved andre valg, vil valget demonstrere Putins dype støtte blant elitene og evnen deres til å mobilisere folk, skriver Russland-ekspert Thomas Graham ved tankesmia Council on Foreign Relations (CFR). Han tror at lokale ledere har fått i oppdrag å sørge for at rundt 70–80 prosent av innbyggerne i deres områder stemmer i valget. – Russiske myndigheter vil også prøve å bruke en sterk oppslutning i de fem okkuperte ukrainske regionene som bevis på befolkningens genuine tilfredshet med å bli gjenforent med Russland, understreker Graham.
I helgen er det valg i Russland, inkludert i Ukrainas østlige fylker som er under delvis russisk kontroll. En stor operasjon for å gjennomføre forhåndsstemming er i gang. Folk trues til å stemme på Putin, ifølge en ukrainsk guvernør. Putin vil ha høy oppslutning for å vise støtte til krigen og sin ledelse i de okkuperte delene av Ukraina.